Pieniä asioita

Ajatusleikki kuuluu, että miltä sinusta tuntuisi, jos saisit miljoona euroa? Jatkokysymys on, että ottaisitko summan vaikka kymmenkertaisena, jos ehtona olisi, ettet enää heräisi seuraavaan päivään? Viimeisenä kysytään, että miksi jokainen aamu ei tunnu yhtä arvokkaalta mahdollisuudelta?

Elämässä arki on tavallista, juhlaa on harvoin. Joillakin on nyt hiihtoloma, toisilla ei. Joillakin loma on jo takana, osalle sitä ei koittanut ollenkaan. Joku kaipaisi jatkuvan tyhjyyden tilalle edes sitä arjen rutiinia, jota vasten tauko näyttäytyisi merkityksellisenä.

On kaksi eri asiaa, mikä on tärkeää ja mikä tuntuu tärkeältä. Harvoin edes saa tietää, mikä omassa toiminnassa on tuonut jollekin toiselle merkitystä. Ei kai kaikessa kuitenkaan ole kyse vain itsestä, eihän?

On mahdotonta verrata asioiden merkityksellisyyksiä. Jos sitä miljoonan pottia ei ole näköpiirissä, on vaikea lakaista alun esimerkkiin viitaten jokapäiväisiä harmituksen aiheita pois mielestä. Eivätkä elämän hyvät ja huonot asiat muutenkaan kumoa toisiaan. Yhtä lailla mahdotonta on yrittää saada joka päivälle tehtäviä, joilla olisi maailmaa mullistavia merkityksiä.

Meitä haastetaan joka päivä kohtaamaan sekä toiset ihmiset että itsemme niissä pienissä vuorovaikutuksen hetkissä ja arjen velvollisuuksissa. Niistä saattaa kasvaa suuriakin puroja, ei sitä koskaan tiedä.

Virren 525 värssyssä rukoillaan:

”Anna, Kristus, rohkeutta
mennä maastoon tiettömään,
jossa merkkejä en tunne,
vaille vastausta jään.
Juuri siellä sinuun juurrun,
vastuuseen viet laajempaan,
taikka suostun vähimmässä
uskollinen olemaan.”

Mika Sagulin

vs. kanttori